Stade Colombes

Stade Olympique Yves-du-Manoir i Colombes, nær Paris i Frankrike (også kjent som Stade Olympique de Colombes, eller Stade Colombes) var hovedstadionet under de olympiske sommerlekene i 1924. Historikk Området har blitt brukt til sport helt siden 1883 da det ble arrangert hesteløp der. I 1907 ble det kjøpt av den parisiske avisen Le Matin og det ble bygget om til et stadion for fotball, rugby og friidrett. Det fikk navnet Stade du Matin etter avisen og kunne ta 20 000 tilskuere. Rugby-klubben Racing Club de France (senere Racing 92) begynte å spille sine kamper der i 1920. Da Paris ble tildelt de olympiske leker for 1924, måtte byen bygge et stort stadion for lekene. Valget falt på Stade du Matin som ble oppgradert og utvidet til å huse 40 000 tilskuere, selv om det opprinnelig var planlagt en kapasitet på 100 000. Navnet på stadionet ble da endret til Stade de Colombes. I 1928 fikk stadionet nytt navn og ble oppkalt etter Yves du Manoir, en spiller på Racing og ungdomslandslaget til Frankrike, som nylig hadde omkommet i en flyulykke. Stadionet ble oppgradert og utvidet til VM i fotball 1938 og fikk en tilskuerkapasitet på 60 000. Frankrike spilte begge sine kamper her og finalen mellom Italia og Ungarn ble også spilt på Yves du Manoir. Tilskuerrekorden ble satt under kvartfinalen i Serievinnercupen 5. mars 1969 mellom Ajax og Benfica da 63 638 var på kampen. Det stod 4-4 etter de to første kampene og en tredje kamp ble arrangert på nøytral bane. Stade Colombes ble benyttet til en rekke franske cup-finaler, og var Frankrikes hovedstadion for landskamper i både fotball og rugby til et stykke ut på 1970-tallet. Det var dessuten Frankrikes største stadion helt fram til 1972, da Parc des Princes ble gjenåpnet etter utvidelse og både landslagene i fotball og rugby flyttet dit. Frankrikes landslag i fotball spilte sin siste kamp her i 1975. Stadionet ble renovert i 1982, men det fikk ikke samme status som før og det forfalt utover 1980-tallet. I 1993 ble tre av tribuneseksjonene helt eller delvis revet. Det lokale departement-rådet overtok stadion i 2002 og hadde flere planer for oppgradering, men ingenting skjedde før Racing 92 fikk større sportslig suksess og rykket opp til den øverste divisjonen Top 14. Eieren av klubben, Jacky Lorenzetti, brukte egne penger for å finansiere to nye tribuneseksjoner og i august 2009 var stadionet ferdig med en kapasitet på 14 000. Den franske fotballklubben RC Paris hadde Stade Colombes som hjemmebane til ca. 1985, før de returnerte på 2000-tallet. Selv om Colombes-stadionet var blitt oppgradert, mente Racing 92 på 2010-tallet at klubben trengte et nytt stadion. I 2017 flyttet de inn på det nybygde Paris La Défense Arena i Nanterre. Fotballandskamper Følgende data beskriver tilknytningen mellom Colombes-anlegget og Frankrikes herrelandslag i fotball 79 kamper mellom 1924 og 1975 Første kamp: 1. juni 1924; kvartfinalen i OL. Frankrike slo Uruguay 5-1. Tilskuerrekord: 21. oktober 1956; 62 145 tilskuere i kampen Frankrike - Russland 42 franske cupfinaler mellom 1924 og 1971 Rugbylandskamper Følgende data beskriver tilknytningen mellom Colombes-anlegget og Frankrikes herrelandslag i rugby union 87 kamper mellom 1924 og 1972 5 kamper i femnasjonersturneringen og 2 kamper under sluttspillet i OL Siste kamp: 26. februar 1972; Frankrike slo England 37-12 Internasjonale friidrettskonkurranser Følgende data beskriver tilknytningen mellom Colombes-anlegget og friidrett på internasjonalt nivå De olympiske sommerlekene i 1924 EM i friidrett 1938 17 verdensrekorder mellom 1924 og 1980 Referanser Eksterne lenker (en) Side om stadion på Racing 92 sin hjemmeside